पीएम मोदी का फ्रांस दौरा: भारत ख़रीदेगा 26 रफ़ाल जेट और 3 स्कॉर्पीन पनडुब्बी
प्रधानमंत्री नरेंद्र मोदी इस वक़्त फ्रांस के दो दिवसीय दौरे पर हैं। पेरिस की दो दिवसीय यात्रा के दौरान प्रधानमंत्री मोदी का ज़ोर मुख्यत: द्विपक्षीय रक्षा संबंधों के विस्तार पर है, जिसमें नई दिल्ली द्वारा फ्रांस से रफ़ाल लड़ाकू विमान के 26 नौसैनिक संस्करण की ख़रीद के लिए ज़मीनी कार्य को अंतिम रूप देना और भारत में संयुक्त रूप से विमान इंजन विकसित करने संबंधी करार करना शामिल है।
विदेश मंत्रालय ने बुधवार को जारी एक बयान में कहा था कि मोदी की फ्रांस यात्रा रणनीतिक, सांस्कृतिक, वैज्ञानिक, शैक्षणिक और आर्थिक सहयोग जैसे विभिन्न क्षेत्रों में भविष्य के लिए साझेदारी की रूपरेखा तैयार करने का अवसर प्रदान करेगी। रक्षा सहयोग पर सूत्रों ने कहा कि दोनों देश इसे और विस्तार देने पर विचार कर रहे हैं।
बता दें कि भारत अपनी वायुसेना के लिए फ्रांस से पहले ही 36 रफ़ाल जेट ख़रीद चुका है। फ्रांस के साथ एक अन्य महत्वपूर्ण करार के तहत तीन स्कॉर्पीन पनडुब्बियों का अनुवर्ती ऑर्डर मिलने की संभावना है, जिनका निर्माण भारत में किया जाना तय है।
‘प्रोजेक्ट 75’ के तहत भारत में पहले ही छह स्कॉर्पीन पनडुब्बियां बनाई जा चुकी हैं।
फ्रांसीसी पक्ष और उसका भागीदार मझगांव डॉक लिमिटेड (एमडीएल) अब तीन और स्कॉर्पीन पनडुब्बियों के अतिरिक्त ऑर्डर पर विचार कर रहे हैं।
रक्षा मंत्रालय, भविष्य के ‘एडवांस्ड मीडियम कॉम्बैट एयरक्राफ्ट’ (एएमसीए) समेत देश की अगली पीढ़ी के विमानों को और अधिक गति प्रदान करने के लिए भारत में लड़ाकू जेट इंजन के संयुक्त विकास के मद्देनज़र फ्रांसीसी रक्षा प्रमुख सफरान के साथ बातचीत कर रहा है।
बता दें कि प्रधानमंत्री मोदी शुक्रवार को बैस्टिल दिवस परेड में शिरकत करेंगे, फ्रांसीसी नेशनल असेंबली के अध्यक्ष येल ब्राउन-पिवेट से मिलेंगे और बुद्धिजीवियों एवं व्यवसायियों के साथ बातचीत की एक शृंखला में हिस्सा लेंगे।
फ्रांस का राष्ट्रीय दिवस या बैस्टिल दिवस, फ्रांसीसी चेतना में एक विशेष स्थान रखता है, क्योंकि यह 1789 में फ्रांसीसी क्रांति के दौरान बैस्टिल जेल पर हमले की याद दिलाता है। बैस्टिल दिवस परेड इस समारोह का मुख्य आकर्षण है।
भारत का 269 सदस्यीय त्रि-सेवा दल इस परेड में हिस्सा लेगा। इस अवसर पर फ्रांसीसी जेट विमानों के साथ भारतीय वायु सेना के तीन रफ़ाल लड़ाकू विमान भी फ्लाईपास्ट में शामिल होंगे।
एलिसी पैलेस (फ्रांस का राष्ट्रपति आवास) में प्रधानमंत्री मोदी का औपचारिक स्वागत किया जाएगा, जिसके बाद उनके और मैक्रों के बीच प्रतिनिधिमंडल स्तर की वार्ता होगी।
दोनों नेता भारत-फ्रांस सीईओ फोरम में भी हिस्सा लेंगे। बाद में शाम को, मैक्रों पेरिस के प्रतिष्ठित लौवर संग्रहालय परिसर में मोदी के लिए आयोजित भोज की मेजबानी करेंगे।
नई दिल्ली में बुधवार को आयोजित एक संवाददाता सम्मेलन में विदेश सचिव विनय क्वात्रा ने कहा था कि प्रधानमंत्री की फ्रांस यात्रा में ‘महत्वपूर्ण पहलू’ शामिल होंगे और यह आने वाले वर्षों में दोनों देशों के बीच रणनीतिक साझेदारी के लिए एक ‘नया मानक’ स्थापित करेगी।
उन्होंने कहा था कि मोदी और मैक्रों रणनीतिक साझेदारी के प्रमुख स्तंभों, मसलन-सुरक्षा, असैन्य परमाणु प्रौद्योगिकी, आतंकवाद विरोधी सहयोग, साइबर सुरक्षा, अंतरिक्ष, जलवायु परिवर्तन और दोनों देशों की आपूर्ति शृंखलाओं के एकीकरण सहित कई क्षेत्रों में द्विपक्षीय सहयोग की समीक्षा करेंगे।
इसके अलावा प्रधानमंत्री मोदी 15 जुलाई को अबू धाबी का भी दौरा करेंगे। इस दौरान वह ऊर्जा, खाद्य सुरक्षा, फिनटेक और रक्षा क्षेत्रों में द्विपक्षीय संबंधों को आगे बढ़ाने के लिए संयुक्त अरब अमीरात (यूएई) के राष्ट्रपति शेख मोहम्मद बिन जायद अल नाहयान के साथ व्यापक बातचीत करेंगे।
(समाचार एजेंसी भाषा के इनपुट के साथ)
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva